CELEX: 32016D1635
Language: fi
Date: 2016-08-30 00:00:00
Title: Poliittisten ja turvallisuusasioiden komitean päätös (YUTP) 2016/1635, annettu 30 päivänä elokuuta 2016, Libyan rannikkovartioston ja laivaston valmiuksien kehittämisen ja kouluttamisen aloittamisesta keskisen Välimeren eteläosassa toteutettavan Euroopan unionin sotilasoperaation (EUNAVFOR MED SOPHIA -operaatio) toimesta (EUNAVFOR MED/3/2016)

10.9.2016   
            
            
               FI
            
            
               Euroopan unionin virallinen lehti
            
            
               L 243/11
            
         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2016/1635,
   annettu 30 päivänä elokuuta 2016,
   Libyan rannikkovartioston ja laivaston valmiuksien kehittämisen ja kouluttamisen aloittamisesta keskisen Välimeren eteläosassa toteutettavan Euroopan unionin sotilasoperaation (EUNAVFOR MED SOPHIA -operaatio) toimesta (EUNAVFOR MED/3/2016)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan,
   ottaa huomioon keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) 18 päivänä toukokuuta 2015 annetun neuvoston päätöksen (YUTP) 2015/778 (1) ja erityisesti sen 2 a artiklan ja 6 artiklan 1 kohdan,
   sekä katsoo seuraavaa:
   
               (1)
            
            
               Neuvoston päätöksellä (YUTP) 2016/993 (2) muutettiin päätöstä (YUTP) 2015/778 ja lisättiin siihen 2 a artikla, jolla EUNAVFOR MED SOPHIA -operaatiolle annettiin tukitehtävä osallistua Libyan rannikkovartioston ja laivaston valmiuksien kehittämiseen ja näiden kouluttamiseen merellä tapahtuviin lainvalvontatehtäviin erityisesti ihmisten salakuljetuksen ja ihmiskaupan estämiseksi.
            
         
               (2)
            
            
               Päätöksen (YUTP) 2015/778 2 a artiklan 2 kohdan mukaan, kun poliittisten ja turvallisuusasioiden komitea päättää, että tarvittavat valmistelut on tehty, erityisesti joukkojen muodostamisen ja koulutettavien turvallisuusselvitysmenettelyjen osalta, EUNAVFOR MED SOPHIA -operaatio osallistuu aavalla merellä sovitulla operaatioalueellaan Libyan rannikkovartioston ja laivaston valmiuksien kehittämiseen ja näiden kouluttamiseen merellä tapahtuviin lainvalvontatehtäviin erityisesti ihmisten salakuljetuksen ja ihmiskaupan estämiseksi.
            
         
               (3)
            
            
               EU:n operaation komentaja on toimittanut poliittisten ja turvallisuusasioiden komitealle takeet siitä, että tarvittavat valmistelut tämän tukitehtävän aloittamiseksi on tehty.
            
         
               (4)
            
            
               EUNAVFOR MED SOPHIA -operaatiolle olisi näin ollen annettava lupa aloittaa sovitulla operaatioalueellaan osallistuminen Libyan rannikkovartioston ja laivaston valmiuksien kehittämiseen ja kouluttamiseen aavalla merellä päätöksen (YUTP) 2015/778 2 a artiklan mukaisesti.
            
         
               (5)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa (N:o 22) olevan 5 artiklan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen kannalta,
            
         ON HYVÄKSYNYT TÄMÄN PÄÄTÖKSEN:
   1 artikla
   EUNAVFOR MED SOPHIA -operaatio aloittaa sovitulla operaatioalueellaan osallistumisen Libyan rannikkovartioston ja laivaston valmiuksien kehittämiseen ja kouluttamiseen aavalla merellä päätöksen (YUTP) 2015/778 2 a artiklan mukaisesti.
   2 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 30 päivänä elokuuta 2016.
      
         
            Poliittisten ja turvallisuusasioiden komitean puolesta
         
         
            Puheenjohtaja
         
         W. STEVENS
      
   
   
      (1)  EUVL L 122, 19.5.2015, s. 31.
   
      (2)  Neuvoston päätös (YUTP) 2016/993, annettu 20 päivänä kesäkuuta 2016, keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) annetun päätöksen (YUTP) 2015/778 muuttamisesta (EUVL L 162, 21.6.2016, s. 18).